KIRJALLINEN KYSYMYS E-3206/01 esittäjä(t): Francisca Sauquillo Pérez del Arco (PSE)ja María Sornosa Martínez (PSE) komissiolle. Ribesalbesissa sijaitsevan Poligás-yhtiön muovin kaasutuslaitos.



Virallinen lehti nro 160 E , 04/07/2002 s. 0072 - 0073



KIRJALLINEN KYSYMYS E-3206/01 esittäjä(t): Francisca Sauquillo Pérez del Arco (PSE)ja María Sornosa Martínez (PSE) komissiolle (22. marraskuuta 2001) Aihe: Ribesalbesissa sijaitsevan Poligás-yhtiön muovin kaasutuslaitos Vastauksessaan kysymykseen E-2153/01(1) komissio ilmoitti olevansa valmis suorittamaan tutkimuksen Ribesalbesissa sijaitsevan Poligás-yhtiön kaasutuslaitoksesta selvittääkseen, ovatko Espanjan viranomaiset jättäneet noudattamatta ympäristövaikutusten arvioinnista annettua direktiiviä 85/337/ETY(2). Muutama päivä sen jälkeen, kun parlamentin jäsenen tekemä kysymys oli otettu käsiteltäväksi, Valencian hallituksen virallisessa lehdessä julkaistiin ympäristövaikutuksia koskeva selvitys. Selvitys julkaistiin myöhässä, mutta oudosti juuri mainitun kysymyksen esittämisen jälkeen, ja siinä oli vakavia puutteita direktiiviin 85/337/ETY liittyen. Voisiko komissio ilmoittaa, onko aluehallituksen julkaisema ympäristövaikutusten arviointia koskeva selvitys yhteisön lainsäädännön vaatimusten mukainen? Onko komissio jo valmis esittämään arvionsa, kuten se ilmoitti tekevänsä vastauksessaan E-2153/01, onko Poligásin kaasutuslaitoksen tapauksessa myös rikottu ympäristöasioita koskevasta tiedottamisesta annettua direktiiviä 90/313/ETY(3)? Toisaalta saamassamme komission kirjelmässä ei vastattu asianmukaisesti kysymykseen Poligásin kaasutuslaitoksessa hyödynnettävistä muoveista. Kyseiset muovit (kemian- ja keramiikkateollisuudesta peräisin olevat astiat) on luokiteltu vaarallisiksi jätteiksi Espanjan lainsäädännössä, koska ne ovat sisältäneet samantyyppistä jätettä. Kuitenkin sekä yritys että Valencian hallitus pitävät niitä vaarattomina jätteinä yksinkertaisesti siksi, että ne pestään ennen polttamista. Näiden seikkojen yhteydessä komissio ilmoitti, että sillä ei ollut asiasta tarpeeksi tietoa. Komission tehtävä on toimia yhteisön sopimusten takaajana, joten: - Onko komissio valmis suorittamaan tutkimuksen edellä mainituista muoveihin liittyvistä asioista? - Katsooko komissio, että kun muovit pestään, niiden vaarallisuus häviää, vaikka ne olisivatkin sisältäneet myrkyllisiä aineita? - Onko tämä järjestelmä terveyden suojelusta ja oikeudesta turvallisuuteen annettujen yhteisön säännösten mukainen? (1) EYVL C 81 E, 4.4.2002, s. 118. (2) EYVL L 175, 5.7.1985, s. 40. (3) EYVL L 158, 23.6.1990, s. 56. Margot Wallströmin komission puolesta antama vastaus (25. tammikuuta 2002) Komissio kiittää arvoisia parlamentin jäseniä kyseisen hankkeen ympäristövaikutuksia koskevan selostuksen toimittamisesta. Komissio otti selostuksen perusteella yhteyttä Espanjan viranomaisiin tarkistaakseen, että siinä mainitut tutkimukset ja suositukset on toteutettu. Mitä tulee mahdollisiin puutteisiin ympäristöä koskevan tiedon saannin vapaudesta 7. kesäkuuta 1990 annetun neuvoston direktiivin 90/313/ETY soveltamisessa, komissio pyytää arvoisaa parlamentin jäsentä kiinnittämään huomiota seuraaviin seikkoihin. Vastauksessaan parlamentin jäsenten kirjalliseen kysymykseen E-2153/01(1) komissio totesi, ettei se voi päätellä pelkästään kirjallisessa kysymyksessä esiin tuotujen seikkojen perusteella, ovatko Espanjan viranomaiset saaneet tietojen toimittamista koskevan pyynnön, johon ne eivät ole vastanneet direktiivin säännösten edellyttämällä tavalla. Itse asiassa komissio ei tiedä, onko tietojen toimittamista koskeva pyyntö lähetetty, ja jos on, mitkä ovat sen sisältö, vastaanottava viranomainen ja siihen mahdollisesti annettu vastaus. Siinä tapauksessa, että viranomainen, jolle pyyntö on osoitettu, kieltäytyisi direktiivin säännösten vastaisesti antamasta tietoja, asianomaisen pyynnön esittäjän olisi haettava muutosta direktiivin 4 artiklan mukaisesti sellaisena, kuin se on saatettu osaksi Espanjan lainsäädäntöä. Koska komissiolla ei ole tietoja, joiden perusteella se voisi todeta direktiivin 90/313/ETY säännöksiä rikotun millään tavoin, se ei katsonut voivansa ottaa kysymystä esiin tietojen saantia koskevassa pyynnössä, jonka se osoitti Espanjan viranomaisille kirjallisen kysymyksen E-2153/01 johdosta. Mitä tulee kirjallisissa kysymyksissä esiin tuotuihin muovijätteisiin liittyviin ongelmiin, komissio pyysi Espanjaa antamaan tietoja toimenpiteistä, joita toimivaltaiset viranomaiset ovat toteuttaneet sen varmistamiseksi, että pesujärjestelmä riittää alentamaan pakkauksissa olevien vaarallisten aineiden jäämät vaarallisia aineita koskevassa lainsäädännössä vahvistettujen enimmäismäärien alapuolelle ja että sillä näin ollen voidaan asianmukaisesti poistaa pakkausten vaarallisuus ja varmistaa, että (pesun jälkeen) hyödynnettävät muovit ovat tavanomaisia jätteitä. (1) EYVL C 81 E, 4.4.2002, s. 118.